P. Miššík, poslanec: (2007-06-20):
Ja keďže vidím, že je dostatok prihlásených do rozpravy, by som rád k tomuto návrhu povedal len niekoľko slov. Ja osobne považujem tento návrh zákona za dobrý, teda taký, ktorý prispeje k zlepšeniu úpravy športu na Slovensku. V prvom rade navrhovaná právna úprava sa snaží a podľa môjho názoru veľmi úspešne vyplniť medzeru spôsobenú skutočnosťou, že tá doterajšia spomínaná právna úprava detailne nešpecifikovala oblasť a detailne sa nezaoberala oblasťou športu. Určite môžem súhlasiť s navrhovateľmi, že jedným z kľúčových problémov v oblasti športu je nedostatočná úprava a nesprávne financovanie športu z centrálnych zdrojov, pričom ide o kľúčovú oblasť, najmä čo sa týka profesionálneho športu, ale aj športu ostatného. V tomto smere môžem súhlasiť, že pri dnešnej právnej úprave sa dotácie zo štátneho rozpočtu v súčasnosti nerozdeľujú efektívne. Dnes, poviem a zopakujem to, lebo pán kolega najmä pri tomto slovíčku bol predtým dosť nervózny, štát kladie pri rozdeľovaní peňazí z centrálnych zdrojov malý dôraz na súťaživosť. Podporuje tak monopolné postavenie prijímateľov dotácie, ktorých efektívnosť v dôsledku poklesu výkonu a rastu nákladov dlhodobo klesá. Dotácie sú netransparentné, štát neefektívne kontroluje ich skutočné použitie, pričom vo veľa prípadoch končia v nesprávnych rukách tieto prostriedky. Ja musím povedať, že toto aby ste nevnímali, že je to akási kritika terajšej vlády, terajších funkcionárov. Je to všeobecné konštatovanie, pretože si myslím, že ten návrh, ktorý dnes máme pred sebou, veľmi presne špecifikuje okruhy, veľmi presne pomenúva problémy a vlastne bude jednoducho tým základom pre to, aby sme takéto nedostatky odstránili. Podľa môjho názoru, a to treba tu spomenúť, lebo je to aj logické, aj veľmi pekne upravené, tento návrh zákona najmä komplexne upravuje problematiky, ktoré treba zopakovať, lebo takto komplexne a do seba zapadajúco to neriešil žiadny návrh zákona, teda nie je to paškvil, ale rozumný návrh zákona, ktorý sa snaží upraviť pôsobnosť a úlohy orgánov verejnej správy v oblasti športu, financovanie športu z verejných zdrojov a jeho potom transparentné rozdeľovanie prostredníctvom grantov, právne vzťahy vznikajúce v súvislosti so športom a právne postavenie profesionálneho športovca. To sme dodnes upravené takýmto spôsobom nemali. Dnes keď hovoríme alebo budeme o chvíľu hovoriť o Zákonníku práce, tak tu sú aspoň základné podmienky pre to, aby aj profesionálny športovec, aj jeho zamestnávateľ mali veľmi jasne stanovené podmienky, za akých môžu spolupracovať, hlavne keď tam ide o veľmi veľa peňazí a upravuje sa aj právne postavenie športového klubu a športového zväzu a organizovanie športových súťaží. Mne sa tam napr. veľmi páčilo pri definícii športového zväzu, aká by mala byť jeho veľkosť, lebo o tom boli najmä asi zrejme najväčšie polemiky, že koľko zastúpení medzinárodných by mal mať, resp. v koľkých krajinách by mal byť zaregistrovaný, aby sa mohol stať zväzom podľa tohto zákona. A nakoniec, čo je asi najdôležitejšie, to je aj právne postavenie športovej reprezentácie Slovenskej republiky, pretože reprezentácia býva väčšinou zdrojom radosti, keď sa darí, a býva aj veľkým zdrojom smútku a dokonca aj frustrácie spoločnosti, ak sa reprezentácii nedarí, a to najmä v kolektívnych športoch. Vážené kolegyne, kolegovia, dovoľte mi, aby som na záver tohto svojho stručného vystúpenia povedal to, že si myslím, že tento zákon nie je ani o koalícii, ani o opozícii. Tento zákon má snahu upraviť oblasť spoločenského života, ktorej právna úprava v posledných rokoch vyslovene chýbala, čo bolo možno aj našou drobnou chybou. Je pritom nepochybné, že ak sa aj v budúcnosti chceme tešiť z úspechov následníkov takých športovcov, ako je Marián Hossa, Dominik Hrbatý, Martikán alebo Moravcová, musíme pre podporu športu urobiť niečo aj my. A my sme zákonodarcovia a mali by sme prijať dobrý zákon, ktorý prispeje k tomu, že sa v budúcnosti budeme tešiť z veľkých úspechov nielen slovenskej reprezentácie, ale aj napredovania celej slovenskej spoločnosti. Ďakujem veľmi pekne. (Potlesk.)